Sænsk stjórnvöld hafa stofnað krísuhóp vegna morða á konum í landinu að undanförnu. Fimm konur hafa verið myrtar í Svíþjóð á innan við þremur vikum.
Í flestum tilvikum eru grunaðir morðingjar karlmenn sem flestir höfðu átt í sambandi eða samskiptum við konurnar sem voru myrtar. Stefan Löfven, forsætisráðherra Svíþjóðar, greinir svo frá því á Facebook-síðu sinni í morgun að á síðustu fjórum árum hafi fimmtán konur að meðaltali á ári verið myrtar af maka sínum. Löfven sagði að samfélagið í heild þyrfti að bregðast við ofbeldinu og gera ungum drengjum það ljóst að karlmennska felist ekki í því að beita konur ofbeldi.
Krísuhópurinn á að leggja til tillögur að frekari aðgerðum stjórnvalda og fundar með leiðtogum þingflokka landsins í dag til að koma þeirri vinnu af stað. Löfven boðar jafnframt þyngri refsiramma fyrir þá sem sakfelldir eru fyrir konumorð eða ofbeldi í nánu sambandi.